CELEX: 52017PC0564
Language: mt
Date: 2017-10-04
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, stabbilit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra fir-rigward tal-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku

IL-KUMMISSJONI EWROPEA
            Brussell, 4.10.2017
            COM(2017) 564 final
            2017/0246(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, stabbilit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra fir-rigward tal-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku
            
               
         
         
            
               MEMORANDUM TA’ SPJEGAZZJONI
            
            
               1.Is-suġġett tal-proposta
            
            
               Din il-proposta tikkonċerna d-Deċiżjoni tal-Kunsill li tistabbilixxi l-pożizzjoni li l-Unjoni għandha tieħu fil-laqgħa tal-Kumitat ta’ Assoċjazzjoni fil-konfigurazzjoni tal-Kummerċ b’rabta mal-adozzjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku.  
            
            
               2.Il-kuntest tal-proposta
            
            
               2.1.Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra
            
            
               Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra (“il-Ftehim”) għandu l-għan li jikkontribwixxi għall-integrazzjoni ekonomika gradwali u t-tisħiħ tal-assoċjazzjoni politika bejn ir-Repubblika tal-Moldova u l-Unjoni Ewropea. Il-ftehim daħal fis-seħħ fl-1 ta' Lulju 2016. 
            
            
               2.2.Il-Kumitat ta' Assoċjazzjoni 
            
            
               Il-Kumitat ta’ Assoċjazzjoni huwa korp stabbilit permezz tal-Ftehim, li, skont l-Artikolu 438(3) tal-Ftehim, għandu l-poter li jadotta deċiżjonijiet fil-każijiet li hemm ipprovdut għalihom fil-Ftehim, u f'oqsma li fihom il-Kunsill ta’ Assoċjazzjoni jkun iddelegalu poteri. Dawk id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom. 
            
            
               Kif stipulat fl-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza kull kwistjoni kummerċjali jew li għandha x’taqsam mal-kummerċ fit-Titlu V tal-Ftehim. Kif speċifikat fl-Artikolu 1(4) tar-Regoli ta’ Proċedura tal-Kumitat ta’ Assoċjazzjoni u tas-Sottokumitati (“ir-Regoli ta’ Proċedura”),
                  1
                il-Kumitat ta’ Assoċjazzjoni fil-Konfigurazzjoni tal-Kummerċ għandu jkun magħmul minn uffiċjali għolja tal-Kummissjoni Ewropea u tar-Repubblika tal-Moldova li jkunu responsabbli minn materji kummerċjali jew li għandhom x’jaqsmu mal-kummerċ. Rappreżentant tal-Kummissjoni Ewropea jew tar-Repubblika tal-Moldova li jkun responsabbli mill-kummerċ u materji relatati mal-kummerċ għandu jaġixxi bħala l-President tal-Kumitat ta’ Assoċjazzjoni fil-konfigurazzjoni dwar il-Kummerċ. Għal-laqgħat jattendi wkoll rappreżentant tas-Servizz Ewropew għall-Azzjoni Esterna.
            
            
               Konformi mal-Artikolu 438(3) tal-Ftehim u l-Artikolu 11(1) tar-Regoli ta’ Proċedura, il-Kumitat ta’ Assoċjazzjoni għandu jadotta d-deċiżjonijiet tiegħu bi ftehim reċiproku bejn il-Partijiet u wara li jkunu saru kollha l-proċeduri interni rispettivi. Kull deċiżjoni jew rakkomandazzjoni għandha tiġi ffirmata mill-President tal-Kumitat ta' Assoċjazzjoni u awtentikata mis-Segretarji tal-Kumitat ta' Assoċjazzjoni.
            
            
               2.3.L-att previst tal-Kumitat ta’ Assoċjazzjoni fil-konfigurazzjoni tal-Kummerċ
            
            
               Il-Kumitat ta’ Assoċjazzjoni fil-konfigurazzjoni tal-Kummerċ għandu jadotta deċiżjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku (“l-att previst”).
            
            
               L-iskop tal-opinjoni favorevoli dwar il-pjan direzzjonali huwa li l-approssimazzjoni tal-liġijiet tar-Repubblika tal-Moldova fil-qasam tal-akkwist pubbliku tiġi razzjonalizzata, kif imfisser fl-Artikolu 272 tal-Ftehim.  Dan il-pass huwa parti integrali fil-proċess tal-implimentazzjoni tal-Ftehim. Il-pjan direzzjonali għandu jiġi kkunsidrat bħala d-dokument ta’ referenza għall-implimentazzjoni tal-Ftehim mir-Repubblika tal-Moldova fil-qasam tal-akkwist pubbliku.
            
            
               L-att previst għandu jsir vinkolanti għall-Partijiet tal-Ftehim f’konformità mal-Artikolu 438(3) tal-Ftehim, li jistipula li: “Il-Kumitat ta’ Assoċjazzjoni jkollu l-poter li jadotta deċiżjonijiet fil-każijiet li hemm ipprovdut għalihom fil-Ftehim, u f'oqsma li fihom il-Kunsill ta’ Assoċjazzjoni jkun iddelegalu poteri. Dawk id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom”. 
            
            
               3.Il-pożizzjoni li għandha tiġi adottata f’isem l-Unjoni
            
            
               Din il-proposta għal Deċiżjoni tal-Kunsill tistabbilixxi l-pożizzjoni tal-Unjoni dwar deċiżjoni li għandha tittieħed fil-Kumitat ta’ Assoċjazzjoni stabbilit fil-Ftehim, f’rabta ma’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku. 
            
            
               L-opinjoni favorevoli mill-Kumitat ta’ Assoċjazzjoni fil-konfigurazzjoni dwar il-Kummerċ fejn jidħol il-pjan direzzjonali hija meħtieġa sabiex ir-Repubblika tal-Moldova tirrazzjonalizza l-approssimazzjoni tal-liġijiet fil-qasam tal-akkwist pubbliku kif stabbilit fl-Artikolu 272 tal-Ftehim. 
            
            
               Il-pjan direzzjonali dwar l-akkwist pubbliku ppreżentat mir-Repubblika tal-Moldova huwa konformi mar-rekwiżiti stipulati fl-Artikolu 272(1) u (2) tal-Ftehim. 
            
            
               Din il-proposta hija konsistenti mal-politiki esterni l-oħra tal-Unjoni, b'mod partikolari l-Politika Ewropea tal-Viċinat u l-politika ta' kooperazzjoni għall-iżvilupp fir-rigward tar-Repubblika tal-Moldova, u tikkontribwixxi fl-implimentazzjoni tagħhom.
            
         
         
            
               Id-dispożizzjonijiet kummerċjali u relatati mal-kummerċ tal-Ftehim saritilhom valutazzjoni tal-impatt ex ante fl-2009, segwita mill-Valutazzjoni tal-Impatt tas-Sostenibbiltà tal-Kummerċ tad-Direttorat Ġenerasli tal-Kummerċ tal-Kummissjoni fl-2012, li kkontribwixxiet għall-proċess ta' negozjati tad-DCFTA. Dan l-istudju kkonferma li l-implimentazzjoni ta' dispożizzjonijiet tal-kummerċ u relatati mal-kummerċ ma jkollha ebda impatt negattiv fuq l-Unjoni, l-acquis tagħha jew il-politika tagħha, filwaqt li tipproġetta impatt pożittiv fuq l-iżvilupp ekonomiku tar-Repubblika tal-Moldova. Il-proposta ma għandha l-ebda impatt negattiv fuq il-politika ekonomika, soċjali jew ambjentali tal-Unjoni.
            
            
               F'dan l-istadju l-Ftehim mhuwiex soġġett għal proċeduri ta' REFIT; ma jimplika ebda kostijiet għall-SMEs tal-Unjoni; u ma jqajjem ebda kwistjoni mil-lat tal-ambjent diġitali. 
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .
            
            
               4.1.2.Applikazzjoni għal dan il-każ
            
            
               Il-Kumitat ta’ Assoċjazzjoni huwa korp stabbilit bi ftehim, jiġifieri l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra. 
            
            
               L-Artikolu 272(3) tal-Ftehim jistipula li wara l-opinjoni favorevoli mill-Kumitat ta’ Assoċjazzjoni fil-konfigurazzjoni tal-Kummerċ, il-pjan direzzjonali għandu jitqies bħala d-dokument ta’ referenza għall-implimentazzjoni ta’ dan il-Kapitolu. F’konformità mal-Artikolu 438(3) tal-Ftehim, il-Kumitat ta’ Assoċjazzjoni għandu jkollu l-poter li jadotta deċiżjonijiet fil-każijiet li jsir provvediment għalihom fil-Ftehim. F’konformità mal-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza kull kwistjoni kummerċjali jew li għandha x’taqsam mal-kummerċ fit-Titlu V tal-Ftehim.
            
            
               L-att li l-laqgħa tal-Kumitat ta’ Assoċjazzjoni fil-konfigurazzjoni dwar il-Kummerċ hija msejħa li tadotta jikkostitwixxi att b’effetti legali. L-att previst se jkun vinkolanti għall-Partijiet skont l-Artikolu 438(3) tal-Ftehim. 
            
            
               L-att previst ma jissupplimentax jew jemenda l-qafas istituzzjonali tal-ftehim. 
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawk l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv u l-kontenut ewlieni tal-att previst huwa l-adozzjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku. Għaldaqstant, l-objettiv u l-kontenut ewlieni tal-att previst jirrelata mal-politika kummerċjali komuni skont l-Artikolu 207.
            
            
               Il-bażi ġuridika sostantiva għad-deċiżjoni proposta hija għalhekk l-Artikolu 207 TFUE.
            
            
               4.3.Konklużjoni
            
         
         
            
               Il-bażi ġuridika tad-Deċiżjoni tal-Kunsill proposta hija l-Artikolu 207 tat-TFUE, flimkien mal-Artikolu 218(9) tat-TFUE.
            
            
               2017/0246 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, stabbilit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra fir-rigward tal-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom fuq naħa waħda, u r-Repubblika tal-Moldova, fuq in-naħa l-oħra (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2016/839 tat-23 ta’ Mejju 2016
                  3
                u daħal fis-seħħ fl-1 ta’ Lulju 2016. 
            
            
               (2)F’konformità mal-Artikolu 272(1) u (2) tal-Ftehim, ir-Repubblika tal-Moldova għandha tissottometti lill-Kumitat ta' Assoċjazzjoni fil-konfigurazzjoni tal-Kummerċ, kif stabbilit fl-Artikolu 438(4) ta' dan il-Ftehim, pjan direzzjonali komprensiv għall-implimentazzjoni tal-kapitolu dwar l-akkwist pubbliku bi skedi ta' żmien u miri li għandhom jinkludu r-riformi kollha f'termini ta' approssimazzjoni lejn l-acquis tal-Unjoni u l-bini ta' kapaċità istituzzjonali. 
            
            
               (3)L-Artikolu 272(3) tal-Ftehim jistipula li wara l-opinjoni favorevoli mill-Kumitat ta’ Assoċjazzjoni fil-konfigurazzjoni tal-Kummerċ, il-pjan direzzjonali għandu jitqies bħala d-dokument ta’ referenza għall-implimentazzjoni tal-Kapitolu 8 tat-Titolu V tal-Ftehim. L-Unjoni għandha tagħmel mill-aħjar biex tassisti lir-Repubblika tal-Moldova fl-implimentazzjoni tal-pjan direzzjonali.
            
            
               (4)Il-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ għandu jadotta deċiżjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku. F’konformità mal-Artikolu 438(3) tal-Ftehim, id-deċiżjoni tal-imsemmi Kumitat għandha tkun vinkolanti fuq il-Partijiet, li għandhom jieħdu miżuri xierqa biex jimplimentawha.
            
            
               (5)Ikun xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, peress li l-pjan direzzjonali ppreżentat mir-Repubblika tal-Moldova huwa konformi mar-rekwiżiti stipulati fl-Artikolu 272(1) u (2) tal-Ftehim. Fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, l-Unjoni għandha tiġi rappreżentata mill-Kummissjoni f’konformità mal-Artikolu 17(1) tat-Trattat dwar l-Unjoni Ewropea (TUE),
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tiġi adottata, f’isem l-Unjoni, għandha tkun ibbażata fuq l-abbozz tad-Deċiżjoni tal-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, mehmuża ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 9, 15.1.2015, p. 53. 
               
               
                  
                     (2)
                  Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64. 
               
               
                  
                     (3)
                  ĠU L141, 28.5.2016 p.28.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 4.10.2017
            COM(2017) 564 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjojni li għandha tiġi adottata, f'isem l-Unjoni Ewropea, fil-Kumitat ta' Assoċjazzjoni li jiltaqa' fil-konfigurazzjoni tal-Kummerċ, stabblit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra, fir-rigward tal-pjan direzzjonali komprensiv ippreżentat mir-Repubblika tal-Moldova f'relazzjoni mal-implimentazzjoni tal-Ftehim fil-qasam tal-akkwist pubbliku
            
               
         
         
            
               DOKUMENT MEHMUŻ
            
            
               Abbozz
            
            
               Deċiżjoni Nru 2/2017 tal-Kumitat ta’ Assoċjazzjoni UE-MOLDOVA li jiltaqa’ fil-Konfigurazzjoni tal-KUMMERĊ 
            
            
               tal-…2017 
            
            
               li jagħti opinjoni favorevoli rigward il-pjan direzzjonali komprensiv dwar l-akkwist pubbliku
            
            
               IL-KUMITAT TA' ASSOĊJAZZJONI,
            
            
               Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra, iffirmat fi Brussell fis-27 ta' Ġunju 2014, u b'mod partikolari l-Artikolu 272(3) tiegħu,
            
            
               Billi:
            
            
               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa waħda, u r-Repubblika tal-Moldova, min-naħa l-oħra ("il-Ftehim") daħal fis-seħħ fl-1 ta' Lulju 2016. 
            
            
               (2)L-Artikolu 272(1) u (2) tal-Ftehim jistipula li r-Repubblika tal-Moldova għandha tissottometti lill-Kumitat ta' Assoċjazzjoni fil-konfigurazzjoni tal-Kummerċ pjan direzzjonali komprensiv għall-implimentazzjoni tal-leġiżlazzjoni relatata mal-akkwist pubbliku bi skedi taż-żmien u għanijiet li għandhom jinkludu r-riformi kollha fejn jidħol it-tqarrib leġiżlattiv għall-acquis tal-Unjoni.
            
            
               (3)L-Artikolu 272(3) jispeċifika li opinjoni favorevoli mill-Kumitat ta' Assoċjazzjoni fil-konfigurazzjoni tal-Kummerċ hija meħtieġa biex il-pjan direzzjonali komprensiv isir dokument ta' referenza għall-proċess ta' implimentazzjoni jiġifieri għat-tqarrib leġiżlattiv għall-acquis tal-Unjoni fejn tidħol il-leġiżlazzjoni tar-Repubblika tal-Moldova relatata mal-akkwist pubbliku. 
            
            
               (4)F’konformità mal-Artikolu 438(3) tal-Ftehim, il-Kumitat ta’ Assoċjazzjoni għandu jkollu l-poter li jadotta deċiżjonijiet fil-każijiet stipulati fil-Ftehim. Dawn id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom. Il-Kumitat ta' Assoċjazzjoni jadotta d-deċiżjonijiet tiegħu bi ftehim bejn il-Partijiet.
            
            
               (5)Skont l-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza l-kwistjonijiet kollha dwar il-kummerċ u relatati mal-kummerċ skont it-Titolu V tal-Ftehim.
            
            
               (6)Il-pjan direzzjonali dwar l-akkwist pubbliku ppreżentat mir-Repubblika tal-Moldova huwa konformi mar-rekwiżiti stabilliti fl-Artikolu 272(1) u (2) tal-Ftehim.
            
            
               (7)Huwa għalhekk xieraq li l-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ jadotta deċiżjoni li tagħti opinjoni favorevoli rigward il-pjan direzzjonali komprensiv dwar l-akkwist pubbliku ppreżentat mir-Repubblika tal-Moldova,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Qiegħda tingħata opinjoni favorevoli rigward l-Istrateġija Nazzjonali għall-Akkwist Pubbliku għall-perjodu 2016-2020 u l-pjan ta’ azzjoni għall-implimentazzjoni tiegħu, adottati mill-Gvern tar-Repubblika tal-Moldova permezz tad-Deċiżjoni tal-Gvern Nru 1332 tal-14 ta’ Diċembru 2016. 
            
            
               Artikolu 2
            
         
         
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi …, …
            
            
                     
                  
                  
                     
                        Għall-Kumitat ta' Assoċjazzjoni 
                     
                     
                  
               
                     
                  
                  
                     
                        Il-President